Amubulemeke Buumi a Bulowa Mbubwenya Mbwacita Leza (Milimo 15:20) | Luyando lwa Leza\n“Yebo ndonduwe kasensa kabuumi.”—INTEMBAUZYO 36:9.\n1, 2. Ino ncipego nzi ncaakatupa Leza iciyandika kapati mazuba aano, alimwi ino nkaambo nzi?\nTAATEESU wakujulu wakatupa cipego ciyandika kapati swebo tobantu—wakatupa buumi alimwi amaano aatugwasya kutondezya bube bwakwe. (Matalikilo 1:27) Akaambo kacipego eeci ciyandika kapati, tulakonzya kulanga-langa njiisyo zyamu Bbaibbele akubona mbozikonzya kutugwasya. Alimwi kwiinda mukuzitobela, tulakonzya kukomena akuba bantu basimide kumuuya, aabo ibamuyanda Jehova alimwi “ibalaamaano aayiisyidwe kwaandaanya ciluzi acitaluzi.”—Bahebrayo 5:14.\n2 Mazuba aano cilayandika kapati kulanga-langa njiisyo zyamu Bbaibbele akubona mbozibeleka akaambo kakuti nyika yakatazya kapati cakuti tacikonzyeki kuba amilawo iikonzya kutobelwa muzintu zyoonse zikonzya kutucitikila mubuumi. Kaambo aaka kalalibonya mumakani aabusilisi, ikapati kujatikizya misamu anzila zyabusilisi zijatikizya kubelesya bulowa. Boonse ibayanda kumumvwida Jehova beelede kukabikkila maano kapati kaambo aaka. Aboobo, ikuti katuzimvwisya njiisyo zyamu Bbaibbele, tulakonzya kusala camaano akuba amanjezyeezya mabotu alimwi akuzumanana kukkala muluyando lwa Leza. (Tusimpi 2:6-11) Amulange-lange njiisyo zimwi zikonzya kumugwasya mumakani aaya.\nBUUMI ABULOWA ZILISETEKENE\n3, 4. Ino ndilili bulowa nobwakasaanguna kwaambwa kuti bulisetekene mu Magwalo, alimwi ino kaambo aaka kayeeme aanjiisyo zili?\n3 Ciindi cakusaanguna Jehova naakatondezya kuti buumi abulowa ziliswaangene kapati akuti zilisetekene nciindi Kaini naakajaya Abelo. Leza wakaambila Kaini kuti: “Swiilila! Bulowa bwamunyoko bulandililila kuzwa munyika.” (Matalikilo 4:10) Mumeso aa Jehova, bulowa bwa Abelo bwakali kwiiminina buumi oobo ibwakakosokezyegwa ciindi naakajaigwa calunya. Munzila imwi, bulowa bwa Abelo bwakali kukwiila kuti Leza ape cisubulo.—Bahebrayo 12:24.\n4 Nolyakamana Zambangulwe lya Nowa, Leza wakazumizya bantu kulya nyama pele ikutali bulowa. Leza wakaamba kuti: “Tamweelede kulya nyama antoomwe abuumi bwayo, nkokuti bulowa bwayo. Kunze lyaboobo bulowa bwanu ndiyoobuyandaula.” (Matalikilo 9:4, 5) Noliba lino bantu boonse beelede kuutobela mulawo ooyu akaambo kakuti mbana ba Nowa. Mulawo ooyu utondezya mbokali kamasimpe kaambo nkaakaamba Leza kuli Kaini kakuti bulowa bwiiminina buumi bwazilenge zyoonse. Kunze lyaboobo, mulawo ooyu utondezya kuti Jehova, kasensa kabuumi, uyakubasubula bantu boonse batalemeki buumi abulowa.—Intembauzyo 36:9.\n5, 6. Ino mbuti Mulawo wa Musa mbowakatondezya kuti bulowa bulisetekene alimwi bulayandika kapati? (Amubone kabbokesi kakuti “ Kamubulemeka Buumi Bwabanyama.”)\n5 Twaambo ootu tobilo ituyandika kapati twakaambwa alimwi mu Mulawo wa Musa. Lugwalo lwa Levitiko 17:10, 11 lwaamba kuti: “Kufwumbwa muntu . . . uulya bulowa buli boonse, ndiyoomukaka muntu ooyo uulya bulowa, eelyo ndiyoomujaya. Nkaambo buumi bwacintu cipona buli mubulowa, alimwi mebo ndamuzumizya kuti kamububelesya acipaililo kumanya milandu yanu, akaambo kakuti bulowa mbobumanya milandu nkaambo momuli buumi.” *—Amubone kabbokesi kakuti “ Bulowa Mbobumanizya Milandu.”\nBULOWA MBOBUMANIZYA MILANDU\nMu Jwi lya Leza, bulowa bwaambwa kuti buleelene abuumi. Aboobo, muciindi cakupegwa mulandu akaambo kakutyola milawo ya Jehova, sizibi iweempwa mu Israyeli yansiku wakali kukonzya kupaizya munyama acipaililo ca Leza. (Levitiko 4:27-31) Cipaizyo eeci cakali kuzimanizya zibi zyakwe nokuba kuti cakali kubeleka buyo kwaciindi cisyoonto.\nKweelana ambwaabelesyegwa mu Bbaibbele, mabala aakuti ‘kumanya milandu,’ apa muzeezo “wakucincanya” naa “kuvwumba” mbubonya citampa iceelede mbocivwumba cibikkilo kabotu-kabotu. Masimpe ngakuti kunyina munyama wakali kukonzya “kuvwumba” naa kumanizya zibi zyamuntu cakumaninina. Nokuba boobo, zipaizyo zyabanyama zyakali kwiiminina cipaizyo cakumbele icakali kuyakumanizya milandu cakumaninina.—Bahebrayo 10:1, 4\nCipaizyo eeci cakumanizya milandu cakapegwa “kwiinda mucituuzyo camubili wa Jesu Kristo ciindi comwe buyo kukabe kutamani.” (Bahebrayo 10:10) Buumi bwa Kristo bulondokede, ibwakali kwiimininwa “abulowa buyandisi buli mbuli bwamwanaambelele uunyina kampenda nokaba kabala” bwakaleelene abuumi mbwaakanyonyoona Adamu. (1 Petro 1:19) Aboobo, munzila mbotu kapati alimwi yaluyando, eeci cakapa kuti bululami bucitwe akuti tukonzye kujana “lufwutuko lutamani.”—Bahebrayo 9:11, 12; Johane 3:16; Ciyubunuzyo 7:14.\n6 Ikuti bulowa bwamunyama tiibwapaizyigwa acipaililo, bwakeelede kutilwa ansi. Aboobo, munzila yacikozyanyo, ibuumi bwakali kujolwa kuli Mukamwini buumi. (Deuteronomo 12:16; Ezekieli 18:4) Nokuba boobo, amubone kuti bana Israyeli tiibakeelede kuciindizya kwiinda mukusola kugusya bulowa boonse bwakali kujanika munyama. Kufwumbwa buyo kuti munyama wajaigwa kabotu naa watendwa buya amoyo, muna Israyeli wakali kukonzya kulya nyama eeyo kakutuba kumoyo, akaambo kakuti ikucita boobo cakali kutondezya bulemu kuli Sikutupa buumi.\n7. Ino mbuti Davida mbwaakatondezya kuti bulowa wakali kububona kuti bulisetekene?\n7 Davida, “imwaalumi weendelana amoyo [wa Leza]” wakazimvwisya njiisyo zili mumulawo ngwaakapa Leza kujatikizya bulowa. (Milimo 13:22) Ciindi cimwi naakafwide nyota, ibaalumi bakwe botatwe bakanjila canguzu munkambi yabasinkondonyina bamane bakateka meenda mumugoti akumutolela. Ino Davida wakacita buti? Wakabuzya kuti: “Sena ndeelede kunywa bulowa bwabaalumi aaba ibabikka buumi bwabo muntenda?” Davida wakabona kuti ikunywa meenda aalya cakali mbuli kunywa bulowa bwabaalumi bakwe ibakabikka buumi bwabo muntenda. Aboobo, nokuba kuti wakalifwide nyota, “wakaatila ansi kuli Jehova.”—2 Samuele 23:15-17.\n8, 9. Sena Leza wakacinca mbwaabona makani aajatikizya buumi abulowa noyakabambwa mbungano ya Banakristo? Amupandulule.\n8 Nokwakainda myaka iisika ku 2,400 kuzwa ciindi Leza naakamupa mulawo Nowa alimwi nokwakainda myaka iitandila ku 1,500 kuzwa nocakabambwa cizuminano ca Mulawo, Jehova wakabelesya muuya wakwe kusololela kabunga keendelezya kambungano ya Banakristo bakusaanguna kulemba kuti: “Muuya uusalala alimwi andiswe twasala kutamuyungizizya mukuli aumbi, ccita buyo zintu eezyi ziyandika: kuti muzumanane kutantamuka zintu zituulwa kumituni, bulowa, zintu zisinidwe alimwi abwaamu.”—Milimo 15:28, 29.\n9 Cilisalede kuti, bakabunga keendelezya kakusaanguna bakabona kuti bulowa bulisetekene alimwi akuti ikububelesya munzila iitali kabotu kuleelene akukomba mituni naa kucita bwaamu. Oobo mbobazibona zintu Banakristo bakasimpe mazuba aano. Kunze lyaboobo, akaambo kakuti batobela njiisyo zyamu Bbaibbele, balamukkomanisya Jehova nobasala cakucita mumakani aajatikizya kubelesya bulowa.\nIno mbuti mbondikonzya kumupandulwida musilisi kujatikizya kusala kwangu mumakani aakubelesya tubeela tumwi twabulowa?\n10, 11. (a) Ino Bakamboni ba Jehova bakubona buti kubikkwa bulowa naa cibeela cimwi akati kazibeela zyone zyabulowa? (b) Caboola kumakani aabulowa, ndilili Banakristo nobakonzya kubona zintu munzila ziindene-indene?\n10 Bakamboni ba Jehova balizyi kuti “kutantamuka . . . bulowa” caamba kutazumina kubikkwa bulowa alimwi akutasanga naa kuyobola bulowa bwabo kutegwa bakabikkwe kumbele. Alimwi akaambo kakuti balaulemeka mulawo wa Leza, tabazumini kubikkwa zibeela zyone zyabulowa, nkokuti maseelo aapanga bulowa (red cells), maseelo aalwana tuzunda (white cells), cibeela cipa kuti bulowa kabwaangana (platelets), ameenda aamubulowa (plasma).\n11 Pele, mazuba aano, kwiinda mukubelesya nzila zimwi zyabasyaabupampu, zibeela eezyi zilakonzya kwaandaanizyigwa mutubeela tuniini-niini tubelesyegwa munzila ziindene-indene. Sena Munakristo ulakonzya kutuzumina tubeela tuniini ootu? Sena utubona kuti ‘mbulowa’? Umwi aumwi weelede kulisalila mumakani aaya. Ncimwi buyo anzila zyabusilisi mbuli hemodialysis, hemodilution alimwi a cell salvage izijatikizya bulowa bwakwe muntu uusilikwa, kufwumbwa buyo kuti tiibwayobolwa.—Amubone Makani Aayungizyidwe mucibalo cakuti “Tubeela Twabulowa Alimwi Anzila Zyakwaandulwa.“\n12. Ino mbuti mbotweelede kwaabona akwaalanganya makani aajatikizya manjezyeezya?\n12 Sena caamba kuti Jehova tazibikkili maano zintu nzyotweelede kulisalila swebo tobeni? Peepe, nkaambo ulazibikkila maano kapati nzyotuyeeya anzyotuyandisya mumoyo. (Amubale Tusimpi 17:3; 24:12.) Aboobo, twamana kupaila akuvwuntauzya makani aajatikizya misamu naa nzila zyabusilisi, tweelede kwaatobela manjezyeezya eesu aakayiisyigwa njiisyo zyamu Bbaibbele. (Baroma 14:2, 22, 23) Kunze lyaboobo, ibamwi tabeelede kutusalila naa kutusungilizya kusala munzila imwi njobalombozya balo alimwi tatweelede kubabuzya kuti, “Ino inga mwacita buti ikuti nomwali ndinywe?” Mumakani aaya, Munakristo umwi aumwi weelede “kunyamuna mukuli wakwe uumugeme.” *—Bagalatiya 6:5; Baroma 14:12; amubone kabbokesi kakuti “ Sena Bulowa Ndibubona Kuti Bulisetekene?”\nSENA BULOWA NDIBUBONA KUTI BULISETEKENE?\nNjiisyo: ‘Amutantamuke bulowa.’—Milimo 15:20.\nMibuzyo imwi njomukonzya kulibuzya\nIno inga ndakupandulula buti kwiindana kuliko akati kazibeela zyone zyabulowa alimwi atubeela tuniini-niini twabulowa? *\nNkaambo nzi ncondeelede kulisalila ikuti naa inga ndazumina naa kukaka musamu uujisi tubeela tuniini-niini twabulowa naa nzila zimwi zyabusilisi zijatikizya kubelesya bulowa bwangu?—Baroma 12:2; Bagalatiya 6:5.\nMbuti mbondikonzya kumupanduluda musilisi ikaambo ncondizuminina naa ncondikakila musamu uujisi tubeela tuniini-niini twabulowa?—Tusimpi 13:16.\nMILAWO YA JEHOVA ITONDEZYA KUTI NGU TAATEESU UUTUYANDA\n13. Ino milawo anjiisyo zya Jehova zitondezya nzi kujatikizya nguwe? Amupe cikozyanyo.\n13 Milawo anjiisyo zyamu Bbaibbele zitondezya kuti Jehova ngu Sikupa Mulawo imusongo alimwi akuti ngu Taata siluyando uuyandisya kuti bana bakwe kabapona kabotu. (Intembauzyo 19:7-11) Nokuba kuti mulawo wakuti ‘katutantamuka bulowa’ tiiwakapegwa akaambo katwaambo tujatikizya busilisi, utugwasya kuti tutabi amapenzi aaboola akaambo kakubikkwa bulowa. (Milimo 15:20) Masimpe ngakuti, basilisi banji baamba kuti ikutabelesya bulowa mukwaandula bantu “nenzila mbotu kapati” yabusilisi mazuba aano. Ku Banakristo bakasimpe, twaambo tuli boobu tupa bumboni bwakuti busongo bwa Jehova tabweeli akuti ngu Taata siluyando.—Amubale Isaya 55:9; Johane 14:21, 23.\n14, 15. (a) Ino milawo nzi yakali kutondezya kuti Leza ulabayanda bantu bakwe? (b) Ino mbuti mbomukonzya kutobela njiisyo izili mumilawo eeyi iijatikizya kutantamuka ntenda?\n14 Milawo minji njobakapegwa bana Israyeli yakali kutondezya kuti Leza wakali kuyanda kuti bantu bakwe kabapona kabotu. Mucikozyanyo, wakalailila kuti maanda aabana Israyeli akeelede kuba acitabililo aciluli kutegwa muntu ataloki, akaambo kakuti milimo minji yakali kucitilwa aziluli. (Deuteronomo 22:8; 1 Samuele 9:25, 26; Nehemiya 8:16; Milimo 10:9) Kunze lyaboobo, Leza wakalailila kuti ŋombe zikali naa ziluma zyakeelede kubambwa kabotu. (Kulonga 21:28, 29) Ikutaitobela milawo eeyi cakali kutondezya kuti tabababikkili maano bamwi alimwi bakali kukonzya kuba amulandu wabulowa.\n15 Ino mbuti mbomukonzya kutobela njiisyo izili mumilawo eeyi? Inga cainda kubota ikubikkila maano kumootokala wanu, mbomweenzya, banyama mbomuvwuba, ŋanda yanu, nkomubelekela, azyakulikatalusya nzyomusala. Mumasi amwi, icijaya bakubusi banji nintenda, bunji bwaziindi izicitika akaambo kabuyamba. Pele bakubusi ibayanda kuzumanana kuba muluyando lwa Leza balabubikkila maano kapati buumi alimwi tabalikondelezyi azintu zikonzya kubanjizya muntenda. Tabayeeyi kuti tabakonzyi kunjila muntenda akaambo kakuti mbakubusi. Muciindi caboobo, balalikondelezya mubukubusi bwabo kwiinda mukutantamuka zintu zibi.—Mukambausi 11:9, 10.\n16. Ino ninjiisyo nzi yamu Bbaibbele iibeleka mumakani aakugusya da? (Amubone abupanduluzi buyungizyidwe.)\n16 Nobuba buumi bwamwana uutanazyalwa bulayandika kapati mumeso aa Leza. Mu Israyeli yansiku, ikuti naa muntu wacisa mukaintu uulaada mpoonya mukaintu ooyo naa mwanaakwe wafwa, kuli Leza muntu uuli boobo wakali kubonwa kuti mujayi alimwi wakeelede kulunga “buumi kubuumi.” * (Amubale Kulonga 21:22, 23.) Aboobo, amuyeeye mbwalimvwa Jehova nabona bantu banji bagusya mada amwaka, ibunji bwabo akaambo kakuti bayanda kulikondelezya naa kuzumanana kucita buvwuule.\n17. Ino mbuti mbomukonzya kumuyumya-yumya muntu wakagusya da katanaiya zyeelelo zya Leza?\n17 Pele, ino mbuti kujatikizya mukaintu wakagusya da katanaiya kasimpe kamu Bbaibbele? Sena caamba kuti Leza takonzyi kumufwida luse? Peepe! Masimpe ngakuti, muntu weempwa ncobeni ulakonzya kusyoma kuti Jehova ulakonzya kumulekelela kwiinda mubulowa bwa Jesu. (Intembauzyo 103:8-14; Baefeso 1:7) Kristo lwakwe mwini wakaamba kuti: “Ndakaboolela kwiita basizibi kuti beempwe ikutali bantu baluleme.”—Luka 5:32.\n18. Ino mbuti Bbaibbele mbolitugwasya kuzyiba cini cipa kuti muntu ajaye mweenzinyina?\n18 Jehova tayandi buyo kuti katutacisi bamwi, pele uyanda kuti tugusye lusulo mumyoyo yesu oolo lusololela kukutila bulowa bwabantu banji. Mwaapostolo Johane wakalemba kuti: “Muntu woonse uusulaika munyina mujayi.” (1 Johane 3:15) Muntu uuli boobu tamuyandi buyo imunyina, pele ulombozya kuti kubota wafwa. Ulakonzya kutondezya kuti ulimusulide mweenzinyina kwiinda mukumubejekezya cakuti ikuti naa eeco ncaamwaamba nicali camasimpe, ooyo wabejekezyegwa inga wayandika kusubulwa a Leza. (Levitiko 19:16; Deuteronomo 19:18-21; Matayo 5:22) Aboobo, cilayandika kapati kuti tugusye lusulo luli loonse iluli mumyoyo yesu!—Jakobo 1:14, 15; 4:1-3.\n19. Ino muntu uutobela njiisyo zyamu Bbaibbele waabona buti magwalo mbuli Intembauzyo 11:5 a Bafilipi 4:8, 9?\n19 Kuyungizya waawo, aabo ibabona kuti buumi bulayandika mbubonya mbwabubona Jehova alimwi ibayanda kuzumanana kukkala muluyando lwakwe tabayandi nkondo iili yoonse. Lugwalo lwa Intembauzyo 11:5 lwaamba kuti: “Kufwumbwa muntu uuyanda nkondo [Jehova] ulimusulide.” Lugwalo oolu talwaambi buyo ibube bwa Leza; pele lujisi njiisyo iikonzya kutugwasya mubuumi. Lulakonzya kubakulwaizya ibamuyanda Leza ikutalikondelezya azintu zili zyoonse zikonzya kubapa kuyandisya nkondo. Mbubonya buyo, ikaambo kakuti Jehova ngu “Leza waluumuno” kalabakulwaizya babelesi bakwe kuyeeya zintu ziyandika, zili kabotu alimwi zyeelela kutembaulwa, eezyo izipa kuti kube luumuno.—Amubale Bafilipi 4:8, 9.\nAMUZITANTAMUKE MBUNGA IZIJISI MULANDU WABULOWA\n20-22. Ino Banakristo baibona buti nyika alimwi ino nkaambo nzi?\n20 Mumeso aa Leza, nyika yoonse ya Saatani ijisi mulandu wabulowa. Imbunga zyanjiyo zyatwaambo twacisi, iziimininwa azinyama zikali mu Magwalo, zyajaya tuulunzuma twabantu kubikkilizya ababelesi banji ba Jehova. (Daniele 8:3, 4, 20-22; Ciyubunuzyo 13:1, 2, 7, 8) Abalo basimakwebo abasayaansi kwiinda mukubelekela antoomwe ambunga eezyi izili mbuli banyama aaba bakali balajana mpindu mpati kwiinda mukupanga zilwanyo zikali kapati. Masimpe kuti “nyika yoonse ili mumaanza aamubi”!—1 Johane 5:19.\n21 Akaambo kakuti basikutobela Jesu “tabali banyika” eeyi, alimwi tabatoli lubazu nokuceya mutwaambo twacisi amunkondo, tabajisi mulandu wabulowa pe lwabo kubagama naa ciinga cabo coonse. * (Johane 15:19; 17:16) Alimwi akaambo kakuti batobela cikozyanyo ca Kristo, tababalwani bantu ibabapenzya. Muciindi caboobo, balabayanda basinkondonyina alimwi buya balabapailila.—Matayo 5:44; Baroma 12:17-21.\n22 Kunze lyaboobo, Banakristo bakasimpe tabayandi kujatikizyigwa a “Babuloni Mupati,” nkokuti bwami bwanyika yoonse bwabukombi bwakubeja ibujisi mulandu mupati wabulowa kwiinda mbunga zyoonse. Jwi lya Leza lyaamba kuti: “Mulinguwe mwakajanwa bulowa bwabasinsimi abwabasalali alimwi abwabantu boonse buyo ibakajaigwa anyika.” Aboobo, tucenjezyegwa kuti: “Amuzwe mulinguwe, nobantu bangu.”—Ciyubunuzyo 17:6; 18:2, 4, 24.\n23. Ino kuzwa mu Babuloni Mupati caamba nzi?\n23 Ikuzwa mu Babuloni Mupati tacaambi buyo ikufwutwa zina mubbuku lyacikombelo cakubeja. Cilabikkilizya akusulaika micito mibi iizuminwa akucitwa mubukombi bwakubeja mbuli kutalilemeka, kujatikizyigwa mutwaambo twacisi, busyaacivwulemwangu akuyandisya lubono. (Amubale Intembauzyo 97:10; Ciyubunuzyo 18:7, 9, 11-17) Kanji-kanji eeyi njemicito iipa kuti bantu kabajayana.\n24, 25. Ncinzi cikonzya kupa kuti Leza amufwide luse muntu weempwa kumulandu wabulowa, alimwi ino eeci cakali kwiimininwa anzi kuciindi cabana Israyeli?\n24 Katutananjila mubukombi bwakasimpe, umwi aumwi wesu munzila imwi wakali kutola lubazu muzintu zicitika munyika ya Saatani, aboobo twakajisi mulandu wabulowa. Pele, akaambo kakuti twakacinca bukkale bwesu, twakaba alusyomo mucipaizyo cacinunuzyo ca Kristo alimwi twakalyaaba kuli Leza, eeci cakapa kuti Leza atufwide luse akutukwabilila kumuuya. (Milimo 3:19) Bbaibbele litondezya kuti lukwabililo lwamusyobo ooyu lwakali kwiimininwa aminzi yamayubilo.—Myeelwe 35:11-15; Deuteronomo 21:1-9.\n25 Ino bubambe oobu bwakali kubeleka buti? Ikuti muna Israyeli wajaya mweenzinyina ikutali acaali, wakeelede kuccijila kumunzi umwi wamayubilo. Kumane babetesi bakali kwaalanga-langa makani aayo, mpoonya ikuti muntu ooyo wajanwa kuti ncobeni tanaakamujaya acaali mweenzinyina, wakeelede kukkala mumunzi wamayubilo kusikila mane mupaizi mupati wafwa. Mpoonya wakali kukonzya kukkala kufwumbwa nkwayanda. Masimpe, bubambe oobu butondezya kuti Leza ulaaluzyalo alimwi akuti buumi bwabantu bulayandika kapati kulinguwe. Minzi eeyi yamayubilo mazuba aano mbubambe mbwaakabikka Leza kwiinda mucipaizyo cacinunuzyo ca Kristo icitukwabilila kulufwu ikuti cakutazyiba twatyola milawo iijatikizya kusetekana kwabuumi abulowa. Sena mulalumba kujatikizya bubambe oobu? Mbuti mbomukonzya kutondezya kuti mulalumba? Nzila imwi mbomukonzya kucita boobo nkwiinda mukutamba bamwi kuti bamusangane mumunzi wamayubilo wamazuba aano, ikwaambisya mbotubwene kuti “mapenzi mapati” alaafwaafwi kapati.—Matayo 24:21; 2 Bakorinto 6:1, 2.\nAMUTONDEZYE KUTI BUUMI BULAYANDIKA KAPATI KWIINDA MUKUKAMBAUKA MULUMBE WA BWAMI\n26-28. Ino bukkale bwesu bukozyenye buti abwamusinsimi Ezekieli, alimwi ino mbuti mbotukonzya kuzumanana kukkala muluyando lwa Leza?\n26 Bukkale bwabantu ba Leza mazuba aano butuyeekezya musinsimi Ezekieli, ooyo Jehova ngwaakapa mulimo wabulindizi kutegwa acenjezye bana Israyeli. Leza wakati: “Eelyo nomvwa jwi lizwa kumulomo wangu, weelede kundicenjezyela bantu aaba.” Ikuti Ezekieli naatakaubikkila maano mulimo ooyu, naakaba amulandu wabulowa bwabaabo ibakajaigwa ciindi munzi wa Jerusalemu nowakapegwa cisubulo akunyonyoonwa. (Ezekieli 33:7-9) Pele Ezekieli wakaucita mulimo ooyu, aboobo kunyina naakaba amulandu wabulowa.\n27 Sunu, tulaafwaafwi amamanino aanyika yoonse ya Saatani. Aboobo, Bakamboni ba Jehova balimvwa kuti bajisi mukuli alimwi acoolwe cipati cakwaambilizya mulumbe wa Bwami alimwi ‘abuzuba bwa Leza bwakupa cisubulo.’ (Isaya 61:2; Matayo 24:14) Sena andinywe muluujisi kubeleka cakumaninina mumulimo ooyu uuyandika kapati? Mwaapostolo Paulo wakali kuubikkila maano kapati mulimo ngwaakapedwe wakukambauka. Aboobo, wakaamba kuti: “Ndinyina mulandu wabulowa bwabantu boonse, nkaambo tiindakamusisa pe, pele ndakamwaambila zyoonse nzyayanda Leza.” (Milimo 20:26, 27) Masimpe, tweelede kutobela cikozyanyo cakwe cibotu.\n28 Ncobeni, kutegwa tuzumanane kukkala muluyando lwa Taateesu siluyando Jehova, kuli acimbi ncotweelede kucita kunze lyakubona buumi abulowa mbubonya mbwabubona Jehova. Tweelede kuzumanana kusalala mumeso aakwe mbubonya mbotulaabone mucibalo citobela.\n^ munc. 5 Kujatikizya kaambo nkaakaamba Leza kakuti “buumi bwacintu cipona buli mubulowa,” magazini yakuti Scientific American yaamba kuti: “Nokuba kuti mukaambo aaka bulowa bwaambidwe mumaambilambali kuti bwiiminina buumi, masimpe ngakuti musyobo umwi aumwi wamaseelo aapanga bulowa ulayandika kutegwa cintu cibe cuumi.”\n^ munc. 12 Amubone Sinsimuka! ya Chingisi yamu August 2006, amapeeji 3-12, iyakamwaigwa a Bakamboni ba Jehova.\n^ munc. 16 Basikupandulula mabala aamu Bbaibbele baamba kuti mabala aakabelesyegwa mu Chihebrayo “kuboneka kuti taajatikizyi buyo kucisa mukaintu alikke.” Alimwi amubone kuti Bbaibbele talyaambi kuti mukukosola makani Jehova wakali kubala kuti ino nsalalila naa mwana uuli mwida mupati buti.\n^ munc. 21 Amubone Cibalo 5 cakuti, “Mbomukonzya Kulyaandaanya Kunyika.”\n^ munc. 70 Ikuti kamuyanda makani aambi, amubone Makani Aayungizyidwe mucibalo cakuti “Tubeela Twabulowa Alimwi Anzila Zyakwaandulwa”.\nKAMUBULEMEKA BUUMI BWABANYAMA\nNokuba kuti Jehova utwaambila kuti tulakonzya kujaya banyama kutegwa tulye akupanga zisani naa kulikwabilila, tatweelede kujaya cijaye-jaye. (Matalikilo 3:21; 9:3) Tatweelede kuba mbuli Nimurodi muvwimi silunya, ooyo uuboneka kuti wakali kujaya banyama akaambo buyo kakuyanda kulikondelezya. (Matalikilo 10:9) Muciindi caboobo, tweelede kwiiya Jehova ooyo uubabikkila maano banyama boonse, notuba tuyuni tuniini.—Jona 4:11; Matayo 10:29.\nMulawo wa Musa utondezya kuti Leza ulababikkila maano banyama. (Kulonga 23:4, 5, 12; Deuteronomo 22:10; 25:4) Kweelana a Mulawo ooyu, lugwalo lwa Tusimpi 12:10 lwaamba kuti: “Mululami ulabalanganya kabotu banyama mbavwuba, pele lubomba lwababi ndunya.” Lino-lino bantu boonse basilunya kubikkilizya amilimo yabo bayakumana do.\nMabala Amusale naa muyanda kukkopa zyakamwaigwa izyakalekkoodwa ‘Amuzumanane Kukkala Muluyando lwa Leza’\nBbaibbele Ncolyaamba Kujatikizya Banyama


Luka 5 | Bbaibbele lili a Intaneti | Bbaibbele lya Busanduluzi Bwanyika Mpya\nKujaya nswi camaleele; basikwiiya bakusaanguna (1-11)\nSicinsenda waponesyegwa (12-16)\nJesu waponya muntu uulebukide mubili (17-26)\nJesu waita Levi (27-32)\nMubuzyo kujatikizya kuliimya kulya (33-39)\n5 Aciindi cimwi makamu aabantu naakali kumubumbilila akuswiilila majwi aa Leza, wakaimvwi kumbali aazyiba lya Genesarete.*+ 2 Mpoonya wakabona mato obilo kaaimvwi kumbali aazyiba, pele bazubi bakalizwide mulingawo alimwi bakali kusanzya nsabwe zyabo.+ 3 Naakatanta bwato bumwi, oobo ibwakali bwa Simoni, wakamulomba kuti abukwasule aniini kuzwa kunkomwe. Mpoonya wakakkala akutalika kuyiisya makamu aabantu kali mubwato. 4 Naakamana kwaambaula, wakaambila Simoni kuti: “Katuya akati kazyiba, eelyo amuwaale nsabwe zyanu kutegwa mujaye nswi zinji.” 5 Pele mukwiingula, Simoni wakaamba kuti: “Mufwundisi, masiku oonse twalikubeleka kakunyina ncotwajaya,+ pele akaambo kakuti nduwe waamba ndilaziwaala nsabwe.” 6 Nobakacita boobo, bakajaya* nswi zinji. Mane nsabwe zyabo zyakatalika kudunsauka.+ 7 Aboobo bakaita beenzinyina ibakali mubwato bumbi kuti baboole babagwasye, eelyo bakaboola akuzuzya mato obilo cakuti akatalika kubbila. 8 Abone boobu, Simoni Petro wakamufwugamina Jesu akwaamba kuti: “Tantamuka kulindime O Mwami, nkaambo ndimuntu sizibi.” 9 Nkaambo walo alimwi abaabo mbaakali limwi bakagambwa kapati nibakajaya nswi zinji kapati, 10 ncimwi buyo a Jakobo a Johane, bana ba Zebedayo,+ ibakali beenzinyina ba Simoni. Pele Jesu wakaambila Simoni kuti: “Utayoowi. Kuzwa lino unoozuba bantu baumi.”+ 11 Aboobo bakatola mato aabo kucito akusiya zyoonse akumutobela.+ 12 Aciindi cimwi naakali mumunzi umbi, kwakali mwaalumi umwi iwakazwide cinsenda mubili woonse. Naakabona Jesu, wakavwuntama ansi akumulomba kuti: “Mwami, ikuti koyanda, ulakonzya kundisalazya.”+ 13 Aboobo wakatandabika janza lyakwe, wamujata akumwaambila kuti: “Ndilayanda! Kosalazyigwa.” Mpoonya aawo cinsenda cakwe cakamana.+ 14 Eelyo wakalailila mwaalumi ooyo kuti ataambili muntu uuli woonse, wakati: “Pele koya ukalitondezye kumupaizi alimwi ukatuule cituuzyo akaambo kakusalazyigwa kwako, mbubonya Musa mbwaakalailila,+ kutegwa bukabe bumboni kulimbabo.”+ 15 Pele mpuwo yakwe yakamwaika kapati, aboobo makamu aabantu akali kubungana kuti baswiilile alimwi akuponesyegwa malwazi aakabajisi.+ 16 Pele ciindi aciindi wakali kuunka kuyookkala alikke munkanda kuyoopaila. 17 Buzuba bumwi naakali kuyiisya, ba Farisi abamayi ba Mulawo ibakaboola kuzwa muminzi yoonse ya Galilaya, Judaya alimwi a Jerusalemu bakalikkede ooko abalo; alimwi wakalijisi nguzu zya Jehova* zyakuponya bantu.+ 18 Lino kwakaboola baalumi bakatembede muntu amacila uulebukide mubili, eelyo bakali kusola kumunjizya mukati akumusisya kuli Jesu.+ 19 Aboobo mbwaanga tiibakajana aakumunjizyila akaambo kankamu yabantu, bakatanta aciluli, mpoonya kwiinda acipulo ncobakadonkola bakamulengelezya amacila akati kabaabo bakali kumbele lya Jesu. 20 Naakabona lusyomo lwabo, wakati: “Omwaalumi, walekelelwa zibi zyako.”+ 21 Mpoonya balembi aba Farisi bakatalika kubandika mulicabo kabati: “Nguni ooyu waamba majwi aakusampula Leza? Nguni uukonzya kulekelela zibi kunze lya Leza alikke?”+ 22 Pele mbwaanga Jesu wakazyiba nzyobakali kuyeeya, mukubaingula wakababuzya kuti: “Ino muyeeya nzi mumyoyo yanu? 23 Ncili cuuba-uba, ikwaamba kuti, ‘Walekelelwa zibi zyako,’ naa kwaamba kuti, ‘Nyamuka weende’? 24 Pele kutegwa muzyibe kuti Mwanaamuntu ulijisi nguzu zyakulekelela bantu zibi anyika—” wakaambila muntu ooyo uulebukide mubili kuti: “Ndikwaambila kuti, Nyamuka, bweza macila aako, uunke kuŋanda yako.”+ 25 Mpoonya wakanyamuka kabalangilila, akubweza macila mpaakali kulala akuunka kuŋanda yakwe kalemeka Leza. 26 Lino bantu boonse bakagambwa kapati eelyo bakalemeka Leza, alimwi bakayoowa kabati: “Sunu twabona zintu zigambya!” 27 Lino nicakamana kucitika eeci, wakazwida anze, mpoonya wakabona simutelo uutegwa Levi kakkede aŋanda iitelelwa mitelo, eelyo wakamwaambila kuti: “Koba sikunditobela.”+ 28 Mpoonya wakasiya zintu zyoonse, wakanyamuka akutalika kumutobela. 29 Kumane Levi wakamucitila pobwe pati lyakumutambula muŋanda yakwe, alimwi kwakali basimutelo banji abantu bambi mbobakali kulya limwi.*+ 30 Babone boobo ba Farisi abalembi babo bakatongaukila basikwiiya bakwe, kabati: “Ino nkaambo nzi ncomulya akunywa antoomwe abasimutelo alimwi abasizibi?”+ 31 Jesu wakati kulimbabo: “Aabo bataciswi tabayandiki musilisi, pele aabo baciswa mbabayandika musilisi.+ 32 Ndakaboolela kwiita basizibi kuti beempwe ikutali bantu baluleme.”+ 33 Bakamwaambila kuti: “Basikwiiya ba Johane ziindi zinji balaliimya kulya alimwi balakomba, ncimwi buyo ababa Farisi, pele bako balalya akunywa.”+ 34 Jesu wakabaambila kuti: “Sena mulakonzya kupa kuti balongwe basibwiinga baliimye kulya ciindi nacili ambabo? 35 Pele ciyoosika ciindi ncobayoonyangwa sibwiinga;+ eelyo bayooliimya kulya kumazuba aayo.”+ 36 Alimwi wakabaambila cikozyanyo kati: “Kunyina uutenda cigamba kucisani caatala cipya akucisuma acisani cakaindi. Ikuti wacita boobo, nkokuti cigamba cipya cilamonkola cisani cakaindi alimwi cigamba catendwa kucisani cipya taceendelani acakaindi.+ 37 Alimwi kunyina muntu uubikka waini mupya munkomo zyazipaya zyakaindi. Ikuti wacita boobo, waini mupya ulabbosyola nkomo zyazipaya, eelyo ulatika azyalo nkomo zyazipaya zilanyonyooka. 38 Pele waini mupya weelede kubikkwa munkomo zyazipaya zipya. 39 Kunyina muntu iwanywa waini wakaindi uuyanda mupya, nkaambo waamba kuti, ‘Wakaindi mubotu.’”\n^ Nkokuti, Lwizi lwa Galilaya.\n^ Mu Chigiriki, “bakajata.”\n^ Naa “mbobakakkede limwi kutebulu.”


Ciyubunuzyo 18 | Bbaibbele Lili a Intaneti | Bbaibbele lya Busanduluzi Bwanyika Mpya\n18 Nozyakamana zyintu eezyi ndakabona mungelo aumwi kaseluka kuzwa kujulu anguzu zinji; mpoonya nyika yakamweka abulemu bwakwe. 2 Eelyo wakoongolola ajwi lyanguzu ulaamba: “Wawa! Babuloni Mupati wawa, alimwi waba busena bukkala madaimona abwina bwamuuya uuli woonse uusofweede alimwi amayubilo aabayuni boonse basofweede alimwi basulaikidwe! 3 Nkaambo akaambo kawaini waluunyaunya lwabwaamu bwakwe, masi oonse acegwa, alimwi bami bamunyika bakacita bwaamu anguwe, alimwi basambazi* bakavwuba kwiinda munguzu zyalubono lwakwe lunji ndwatakaanya cakutalisenda.” 4 Mpoonya ndakamvwa jwi alimbi kuzwa kujulu kalyaamba kuti: “Amuzwe mulinguwe, nobantu bangu, ikuti kamutayandi kujatikizyigwa azibi zyakwe, alimwi ikuti kamutayandi kusikilwa zipenzyo zyakwe zimwi. 5 Nkaambo zibi zyakwe zyalundana kusikila kujulu alimwi Leza waiyeeya micito yakwe iitaluleme. 6 Amumucitile mbubonya mbwaakabacitila bamwi, inzya, amuyungizye ziindi zyobilo kumucitila zyintu eezyo nzyaakacita walo; munkomeki oomo mwaabikkide zyakunywa zyamuvwele-vwele, amumuyungizizye ziindi zyobilo kumubikkila zyakunywa zyamuvwele-vwele. 7 Mbubonya buyo mbwaali kulipa bulemu alimwi akutakaanya lubono lwakwe lunji cakutalisenda, mbubonya oobo mbomweelede kumupenzya akumulizya. Nkaambo mumoyo wakwe uzumanana kwaamba kuti, ‘Ndilikkede aano ndemwami mukaintu, tandili mukamufwu alimwi kunyina pe nondiya koomoka kulila.’ 8 Nkakaambo kaako mubuzuba bomwe buyo mapenzi aakwe ayoomusikila, lufwu, koomoka kulila alimwi anzala, alimwi uyooumpwa amulilo mane akalote, nkaambo Jehova Leza iwakamubeteka, uli anguzu. 9 “Lino bami bamunyika ibakacita bwaamu anguwe akutakaanya lubono lunji cakutalisenda bayoomulila akulyuuma acamba akaambo kakuusa, baakubona busi bwakupya kwakwe ibuuntumuka. 10 Bayooimina alaale akaambo kakuyoowa kupenzyegwa kwakwe akwaamba kuti, ‘Maawe, maawe, omunzi mupati, Babuloni omunzi muyumu, nkaambo muwoola lyomwe buyo lubeta lwako lwasika!’ 11 “Abalo basambazi bamunyika balamulila akoomoka nkaambo kunyina uucuula makwebo aabo oonse, 12 makwebo oonse aangolida, aansiliva, aamabwe mayandisi, aangale, aazisani zibotu zyuuba-uba, zyacisombo, zyandeketela alimwi azisalala pyu; alimwi azyintu zyoonse zipangwa kuzwa kuzisamu zinunkila amisyobo iili yoonse yazyintu zipangwa aminyanga yabazovwu alimwi amisyobo iili yoonse yazyintu zipangwa kuzwa kuzisamu zidula kapati alimwi akuzwa kumukuba, butale alimwi abbweluuma lyeebeka; 13 alimwi asinamoni, amomo,* tununkilizyo, mafwuta aanunkila, tununkilizyo twalibano, waini, mafwuta aaolifa, busu busetede, maila, ŋombe ambelele, alimwi amabbiza, ŋola, bazike alimwi abuumi bwabantu. 14 Inzya, micelo mibotu njowakali kulombozya yazwa kulinduwe, alimwi zyintu zyoonse zibotu kapati alimwi zyeebeka zyakumanina do, tazikajanwi limbi pe. 15 “Basambazi ibakali kusambala zyintu eezyi, ibakavwuba akaambo kanguwe, bayooimina alaale akaambo kakuyoowa kupenzyegwa kwakwe alimwi bayoolila akoomoka, 16 kabaamba kuti, ‘Maawe, maawe—omunzi mupati, iwakali kusama zisani zibotu zyuuba-uba, zyacisombo alimwi azisalala pyu, alimwi akulibotya kapati azyintu zyakapangwa angolida, mabwe mayandisi alimwi angale, 17 nkaambo muwoola lyomwe buyo oluya lubono lutalivwulili lwanyonyoonwa!’ “Alimwi mupati wabasikweenzya mato uuli woonse amuntu uuli woonse weendeenda alwizi, alimwi abasimato abaabo boonse baponena alwizi, bakaima alaale 18 akoongolola nobakali kulanga busi bwakupya kwakwe ibwakali kuuntumuka akwaamba kuti, ‘Ino munzi nzi uuli mbuli munzi mupati ooyu?’ 19 Mpoonya bakalitila vwu amitwe yabo akoongolola, kabalila akoomoka balaamba, ‘Maawe, maawe—omunzi mupati, oomo mobakavwubila boonse aabo ibakajisi mato mulwizi akaambo kalubono lwakwe, nkaambo muwoola lyomwe buyo wanyonyoonwa!’ 20 “Amusekelele akaambo kaceeco cacitika kulinguwe nojulu, alimwi andinywe nobasalali, nobatumwa alimwi anobasinsimi, nkaambo Leza wamubetekela akumupeda cisubulo kulinguwe!” 21 Mpoonya mungelo singuzu wakanyamuna bbwe lili mbuli ziyo pati akuliwaala mulwizi, ulaamba: “Oobu mbombubo Babuloni imunzi mupati mbuuyoowaalwa ansi mukulaba kwaliso, alimwi kunyina limbi nuuyoojanwa. 22 Alimwi mulinduwe kunyina limbi nokuyoomvwugwa jwi lyabaimbi baimba kumwi kabalizya tulumbu twabo naa lyabaimbi bambi buyo naa basimintolilo nobaba basimyeembo. Alimwi mulinduwe tamukajanwi limbi basyaabupampu mumulimo uuli woonse, alimwi takukamvwugwi limbi kuziya kwaziyo mulinduwe. 23 Alimwi kunyina limbi nuuyoomunika mulinduwe mumuni walambe, alimwi takukamvwugwi limbi jwi lyasibwiinga alyanabwiinga mulinduwe. Nkaambo basambazi bako mbambabo bakali basizyuuno zyaatala bamunyika, mbwaanga kwiinda mumicito yako yakusyoma mizimo masi oonse akeenwa. 24 Inzya, mulinguwe mwakajanwa bulowa bwabasinsimi abwabasalali alimwi abwabantu boonse buyo ibakajaigwa anyika.”\n^ Naa “basambazi beendeenda.”\n^ Naa, “tununkilizyo twaku India tulungwa mucakulya.”


Kulonga 17 IBBAIB63 - Lino kuzwa kunkanda ya-Sini - Bible Search\nKulonga 16 Kulonga 18\nMaanzi mbwaakajanwa mundomba\n1-Lino kuzwa kunkanda ya-Sini imbungano yoonse yabana ba-Israyeli yakali kuya bulonga-longa, mbubonya mbuli Jehova mbwaakalailila, mane lumwi bakasika ku-Refidimu, bakayaka zilao zyabo nkuko. Pele oko kakutakwe maanzi aakunywa. 2-Mpoonya awo bantu bakatalika kwaambana a-Musa, bati, Kotupa maanzi aakunywa. Nkabela Musa wakababuzya kuti, Ino nkaambonzi mwaambwida ndime? Nkaambonzi nomusunka Jehova? 3-Pele bantu bakakolwa nyota, aboobo bantu bakatongaukila Musa, bati, Wakatugwisizyanzi mu-Egepita, kuti utujazye nyota, swebo abana besu aŋombe zyesu? 4-Mpawo Musa wakakwiilila Jehova, wati, Mbacitilenzi aba bantu? Baamba kundifusa mabwe, 5-Elyo Jehova wakaambila Musa kuti, Inda kunembo lyabantu, utolelele bamwi babapati ba-Israyeli. Awalo musako wako ngowakaumya lwizi uutole mujanza lyako, uende. 6-Bona! Ndaima kubusyu bwako agale oko ku-Horebi, lino ukaume igale; mulindilyo maanzi alazwa, abantu balanywa, Elyo Musa wakacita mbubonya obo kumeso aabapati ba-Israyeli. 7-Nkabela oko kuntu wakakuulika izina lyaMasa, a-Meriba, nkaambo kakwaambana kwabana ba-Israyeli, akaambo kakuti bakasunka Jehova cakwaamba kuti, Sa Jehova mpali akati kesu na pe.\nBa-Israyeli mbubakalwana aba-Amaleki\n8-Mpawo ba-Amaleki bakasika kuzoolwisya ba-Israyeli ku-Refidimu. 9-Nkabela Musa wakaambila Joshua kuti, Kotusalila bantu, uinke, ukalwanye ba-Amaleki. Junza njooima atala lyacilundu, amusako wa-Leza mujanza lyangu. 10Elyo Joshua wakacita mbubonya mbwaakamulailila Musa, waakulwisya ba-Amaleki, Nkabela ba-Musa a-Aroni a-Huri bakatanta atala lyacilundu. 11-Lino kufumbwa ciindi Musa naakasumpula ijanza lyakwe, ba-Israyeli bakali kuzunda, pele kufumbwa ciindi naakaleka kusumpula ijanza lyakwe, ba-Amaleki bakali kuzunda. 12Pele maanza aa-Musa akalema; nkaambo kako bakabweza ibbwe, balibika munsi lyakwe, wakala mpawo, nkabela ba-Aroni a-Huri bakatabilila maanza aakwe, umwi kulubazu oko aumwi kulubazu oko, aboobo maanza aakwe akaliimvwi nji mane kusikila kumabbililo aazuba. 13Lino Joshua wakawisya Amaleki abantu bakwe kupanga.\n14-Mpawo Jehova wakaambila Musa kuti, Lemba aya makani mubbuku, kube ciibalusyo, alimwi amba mumatwi aa-Joshua. Ncobeni njooziminganya ciibalusyo coonse ca-Amaleki ansi ano. 15-Elyo Musa wakayaka cipaililo, wacuulika izina lya-Jehova-nisi, 16nkaambo wakati, Jehova wakonkezya kuti ulaba sinkondonyina Amaleki mumazyalani oonse.